Pannekakeserveringslag fra Stanton i California, der rundt 4 000 deltar i den årlige påskefeiringen med eggleting og pannekakeservering.
**Pannekakeservering** kan være store pannekakemåltider tilsluttet offentlige hendelser i ulike deler av Nord-Amerika. Der serverer frivillige en mengde pannekaker og andre varmretter til massene, ofte gratis eller for en liten sum som kan gå til et godt formål. Måltidet er tilsluttet mange sommerfestivaler og andre hendelser i Canada og USA.

Tradisjonen er særlig utbredt i Vest-Canada under navnet *pancake breakfast*. Her er den tilsluttet ranchkulturen med storfehold, trolig fordi cowboyer ble servert pannekaker fra en matvogn mens de var ute og gjette storfe.

I USA kan ulike grupper bruke måltidet, ofte kjent som *pancake feed*, som en måte å samle inn penger på, for eksempel for skoler, kirker, sykehus og ulike ikke-statlige eller veldedighetsorganisasjoner.

Pannekakeservering i Canada
---------------------------

Pannekakeservering ved Chinook Centre Mall i Calgary i Alberta, en årlig hendelse der over 60 000 folk får pannekaker.
I Alberta i Canada er tradisjonen med pannekakeservering også tett tilknyttet de store årlige sommertilstelningene, som markeder og messer, på ulike steder.

Blant disse er K-Days i Edmonton, og rodeoforestillingen Calgary Stampede. Det har vært pannekakeservering ved rodeoen i Calgary siden 1923, da en lokal rancheier begynte å servere pannekaker fra stormkjøkkenet sitt til alle som kom innom. Det ble snart tradisjon for lokale virksomheter og lag fra Calgary til Edmonton å holde slike mattilstelninger for ansatte, kunder og andre under Stampede, K-Days og andre tilstelninger, som Western Days i Red Deer. En annen anledning der det ofte serveres pannekaker til massene er Canada Day.

Elizabeth May, lederen for Green Party of Canada, serverer pannekaker ved Calgary Stampede i 2008
Pannekakeservering har lenge hatt en politisk tilknytning. Albertas regjeringssjef er årlig vert for slike tilstelninger, både ved K-Days og Calgary Stampede, som mange politikere besøker.

Ved delstatsforsamlingen i Alberta, Alberta Legislature, blir det holdt pannekakeservering på Canada Day der de folkevalgte er blant de frivillige.

I tillegg holder de fleste markeder i småbyene i Alberta en pannekakeservering med borgermesteren, bystyremedlemmene og andre viktige lokale personer som verter. Disse tilstelningene er blitt en del av en såkalt «barbecue circuit» av sommertilstelninger som canadiske politikere forventes å delta i.

Over tid har pannekakeserveringer tilsluttet Calgary Stampede utviklet seg til store hendelser der store kommersielle sponsorer kan konkurrere om å utklasse hverandre. Tilstelningene blir et sted å bygge nettverk og lage avtaler på. I løpet av den ti dager lange rodeofestivalen kan det bli holdt over 100 ulike pannekakeserveringer. Statsministeren i Canada og andre nasjonale partiledere kan også ta del i disse tilstelningene.

En av de største årlige pannekakeserveringene er Chinook Centre, hvor det serveres rundt 60 000 mennesker.

Pannekakeservering er også tilknyttet canadisk fotballkultur, særlig blant tilhengere av lag fra Alberta. Supportere for lag fra både Calgary og Edmonton holder pannekakeserveringer under den ukelange Grey Cup hvert år. Denne tradisjonen begynte under mesterskapet i 1948, da flere hundre tilhengere av Calgary Stampeders kom til Toronto for å se laget sitt i turneringen for første gang. Supporterne tok med seg hester og feltkjøkkenvogner (*chuckwagons*) og serverte pannekaker som i Stampede-uken til overraskede Toronto-beboere. Historikeren Hugh Dempsey mener hendelsen endret mesterskapet for alltid: «The Grey Cup was just another game until Calgary went down to Toronto with *chuckwagons* and everything and turned it into an event.» Det blir nå servert gratis pannekaker ved enhver Grey Cup hvor Calgary er med.

Pannekakeservering i USA
------------------------

Pannekakeservering ved National Archives Sleepover i USA.
*Pancake feed* er en lignende tradisjon fra USA, hvor en også kan bruke betegnelsen *pancake breakfast*. Dette er en tilstelning hvor en typisk holder en stående buffet med så mange pannekaker en kan spise, ofte til støtte for lokale idrettslag eller andre organisasjoner, eller til inntekt for et annet godt formål.

Skikken er utbredt i delstater som Minnesota og Nebraska. I Seattle er de tilsluttet norsk- og svensk-amerikanske lag og klubber.

Organisasjonen Kiwanis International har holdt en pannekakeservering i Lincoln i Nebraska årlig siden 1950-tallet. I februar 2008 ble det satt rekord da en hadde pannekakeservering for over 38 000 folk i Fargo i Nord-Dakota.

Referanser
----------

1. ↑  «Throwing The Perfect Pancake Fundraiser». NJ.com. 1. mars 2010.
2. ↑  «Thousands chow down on pancakes at annual Alberta preem's breakfast». Edmonton Sun. 19. juli 2013.
3. ↑  «Pancake breakfast history at Stampede». 660News. 14. juni 2012.
4. ↑   *Big Game ... Big Country*, 2010-11-24, arkivert fra originalen on 2013-01-15, besøkt 2019-08-25
5. ↑   *When Stamps changed the game forever*, 2001-11-24, arkivert fra originalen on 2015-09-24, besøkt 2019-08-25
6. ↑   *How to Talk Minnesotan*, Penguin,
7. ↑   *The Hick Arrives at the Tea Party*,
8. ↑   *Fans flock to pancake breakfasts for the cause, company and cuisine*, 27. september 2006,
9. ↑   *Kiwanis pancake feed*, 11. november 2009,
10. ↑   *North Dakota*, Marshall Cavendish,